30 dakloos ná brand in Manenberg | Netwerk24
30 dakloos ná brand in Manenberg
Deur Warda Meyer 15 Augustus 2018 12:33
Altesaam 30 mense is dakloos gelaat nadat twee informele strukture heeltemal verwoes is en ses wonings ernstige brandskade opgedoen het in ’n brand wat Dinsdagaand by ’n woonstelblok in Manenberg uitgebreek het.
Inwoners moes uit hul wonings ontruim word terwyl brandbestryders die vlamme probeer blus het.
Inwoners van Manenberg kyk toe terwyl brandweermanne ’n brand by die Helen-hof-woonstelblok probeer blus. Foto: Verskaf
Edward Bosch, woordvoerder van die Kaapstadse brand-en-reddingsdienste, het gesê hul spanne is omstreeks 21:30 na die toneel by Helen-hof in The Downsweg ontbied.
“21 brandweermanne, drie brandweerwaens, twee watertenkers en ’n reddingsvoertuig is uitgestuur,” het Bosch gesê.
Die brandweer het 90 minute gespook om die brand te blus.
“Ses wonings is deur die brand beskadig en twee informele strukture het uitgebrand, terwyl 30 mense haweloos gelaat is,” het Bosch bygevoeg.
Volgens Bosch is ’n man tydens die brand beseer en het hy op die toneel behandeling ontvang.
Die oorsaak van die brand is in hierdie stadium steeds onbekend.
Meer oor: Manenberg | Brand
Betogers brand kantoor in Houtbaai
Vrou skel oor ongeluk; man in boeie ná brandstigting